## Més de 23.700 estudiants es presenten a les Proves d’Accés a la Universitat en la Comunitat Valenciana

*** La PAU començarà el dimarts 3 de juny i finalitzarà el dijous 5 de juny, en convocatòria ordinària
* Les notes podran conéixer-se el 13 de juny a partir de les 13:00 hores**

Un total de 23.774 estudiants de la Comunitat Valenciana es presenten a les Proves d’Accés a la Universitat de 2025, la qual cosa suposa un descens de l’1,94 % respecte a 2024. Són les dades extretes per la Secretaria Autonòmica d’Universitats davant les proves que comencen dimarts que ve.

D’estos estudiants, 9.865 són hòmens (41,5 %) i 13.909 dones (58,5 %). La major part d’estos estudiants, un 91,5 %, accedix a les PAU després d’haver cursat Batxillerat, i el 8,5 % restant ho fa després de fer un cicle formatiu, segons ha explicat la secretària autonòmica d’Universitats, Esther Gómez.

Per universitats, 6.665 faran les proves en la Universitat de València (UV); 5.976 ho faran en la Universitat Politècnica de València (UPV), 3.993 en la Universitat d’Alacant (UA), 2.879 en la Universitat Jaume I de Castelló (UJI) i 4.261 en la Universitat Miguel Hernández d’Elx (UMH).

La Universitat de València (-4,8 %), la Universitat Politècnica de València (-1,97 %) i la Universitat d’Alacant (-3,15 %) experimenten un lleuger descens en el nombre d’estudiants que es presenten a les proves d’accés a les universitats en comparació amb l’any passat. Per contra, hi ha un ascens en la matrícula de la Universitat Jaume I de Castelló (3,1 %) i en la Universitat Miguel Hernández d’Elx (0,7 %).

Cal tindre en compte que la matrícula de la PAU en la UPV i la UV es veu afectada per la riuada, ja que alguns dels estudiants afectats per la dana poden haver optat per presentar-se en juliol com a convocatòria ordinària, informació que es podrà verificar a partir del 23 de juny, data en què finalitza la matrícula extraordinària.

Les proves de la convocatòria ordinària començaran el dimarts 3 de juny amb la prova de Castellà i finalitzaran el dijous 5 de juny amb l’examen de Dibuix Artístic II, Arts Escèniques II, Anàlisi Musical II, Matemàtiques II, Matemàtiques Aplicades a les Ciències Socials, Llatí II i Ciències Generals. En cas de solapament en l’horari d’algun examen, podria realitzar-se alguna prova el divendres 6 de juny.

Les notes es podran conéixer el 13 de juny a partir de les 13 hores i el període de revisió serà del 16 al 18 de juny a les 14 hores. Les notes definitives es publicaran el 20 de juny.

Fecha: 27/05/2025